**Pápakovácsi Község Önkormányzata Képviselő-testületének 1/2023. (I. 31.) önkormányzati rendelete**

**A temetőről és a temetkezésről**

Pápakovácsi Község Önkormányzat Képviselő-testülete a temetőkről és a temetkezésről szóló 1999. évi XLIII. tv. 41. §. (3) bekezdésében kapott felhatalmazás alapján, az Alaptörvény 32. cikk (1) bekezdés e)pontjában, (2) bekezdésében meghatározott feladatkörében eljárva a következőket rendeli el:

**1. Általános rendelkezések**

**1. §**

(1) Az Önkormányzat a köztemető fenntartására vonatkozó feladatait az Önkormányzat tulajdonát képező 184 hrsz-u ingatlanon elhelyezkedő temetőben látja el.

(2) A temetőben temetkezési szolgáltatást a külön jogszabályban előírt feltételekkel rendelkező szolgáltató végezhet.

**2. §**

A temető létesítésére, lezárására, megszüntetésére, újbóli használatbavételére a temetőkről és a temetkezésről szóló 1999. évi XLIII. törvény (továbbiakban: Ttv.) és a végrehajtásáról szóló 145/1999. (X.1.) Korm. rendelet (továbbiakban Vhr.) kell alkalmazni.

**2. Temetési helyek, sírhelyek**

**3. §**

(1) A temetőben a sírhelytáblákat (parcellákat) a Vhr-ben foglaltak szerint kell kialakítani.

(2) A temetőben az alábbi típusú temetési helyek biztosítottak: sírhely (egyes, kettős), urnasírhely, sírbolt (kripta).

(3) Az urnasírhelybe maximum 4 urna temethető, a sírhelyre maximum 6 urna temethető.

(4) Sírhelyek mérete: egyes sírhely mérete: 110x210 cm, a kettős sírhely mérete 190x210 cm. A sírhelytáblákon belül a sírok között legalább 40 cm távolságot kell tartani, a sorok között pedig legalább 1 m széles utat kell kialakítani.

(5) Temetési helyek használati ideje : az utolsó temetéstől számított 50 év, mely meghosszabbítható.

(6) A temetőben a szolgáltatást igénylő kérelmére az üzemeltető köteles gondoskodni a hamvak szétszórásához és annak talajba történő bemosódásához kialakított hamuszóró hely létesítéséről.

**4. §**

A temetési helyet az önkormányzat térítésmentesen biztosítja.

**3. A temető használata**

**5. §**

(1) A temető időbeli korlátozás nélkül látogatható.

(2) Az elhunytat - ha az eltemettetőnek nincs a temetőben meglévő temetési hely felett rendelkezési joga - az elhalálozás ideje szerint sorrendben következő temetési helyre kell temetni. A rendelkezéstől el lehet térni, ha az eltemettető megfelelő indokkal kéri.

**6. §**

Az önkormányzat a köztemetőben az alábbi infrastrukturális feltételeket biztosítja:

*a)* a temető területén lévő utak fenntartása,

*b)* ravatalozó és berendezéseinek (beleértve a halotthűtőt is) karbantartása, tisztán tartása,

*c)* hulladékok rendszeres gyűjtése, elszállítása,

*d)* temetőkerítés karbantartása, temetői parkok, fák gondozása,

*e)* vízvételi lehetőség biztosítása.

**7. §**

(1) Sírgondozás céljára a vizet bárki ingyenesen használhatja, a keletkező hulladékot, koszorú- és virágmaradványt az erre kijelölt helyre díjtalanul lerakhatja.

(2) A temetkezési szolgáltatók a temető létesítményeit – ravatalozót, hűtőtárolót és az azt szolgáló infrastruktúrát (villany, víz) – az üzemeltető engedélyével vehetik igénybe.

(3) A temetőben munkát végző vállalkozók tevékenységük során az e rendeletben foglaltakat kötelesek betartani. A munkavégzésük következtében keletkezett anyagmaradvány elszállításáról tevékenységük befejezését követően haladéktalanul kötelesek gondoskodni.

(4) Tilos

*a)* a temetőbe – vakvezető kutya kivételével – kutyát bevinni,

*b)* a temető területén égetni (kivéve a kegyeleti gyertya, mécses, illetve a szertartáshoz használt kandeláber) tüzet rakni,

*c)* minden olyan magatartás, amely a kegyeleti érzést sértheti, a látogatókat megbotránkoztatja.

**8. §**

(1) A temető kulturált kiépítésének és gondozásának biztosítása érdekében az eltemettető, vagy a sírhely megújítója a hely ápolásáról gondoskodni köteles.

(2) A több éven át gondozatlan (legalább három év) sírhelyeket – a hirdetmény felhívás eredménytelensége esetén- a sírjel meghagyása mellett a temető üzemeltetője fűvel bevetheti.

**4. Záró rendelkezések**

**9. §**

A rendelet hatályba lépésével egyidejűleg hatályát veszti a temetőről és temetkezésről szóló 5/2022. (V.15.) önkormányzati rendelet.

**10. §**

Ez a rendelet a kihirdetését követő napon lép hatályba.

Pápakovácsi 2023. január 27.

Burghardt Ferenc Kissné Szántó Mária

polgármester jegyző

A rendelet kihirdetve:

2023. január 31.

Kissné Szántó Mária

jegyző